b"\n_START_ARTICLE_\nMerarchas\n_START_PARAGRAPH_\nMerarchas (gr. \xce\xbc\xce\xb5\xcf\x81\xce\xac\xcf\x81\xcf\x87\xce\xb7\xcf\x82, i\xc5\xa1 gr. \xce\xbc\xce\xad\xcf\x81\xce\xbf\xcf\x82 'dalis, skyrius; divizija' + gr. \xe1\xbc\x84\xcf\x81\xcf\x87\xce\xb5\xce\xb9\xce\xbd 'valdyti, vadovauti')\xc2\xa0\xe2\x80\x93 Bizantijos karinis laipsnis, apytiksliai atitink\xc4\x85s divizijos generol\xc4\x85.\n_START_SECTION_\nIstorija\n_START_PARAGRAPH_\n\xc5\xbdodis merarch\xc4\x93s pirm\xc4\x85 kart\xc4\x85 u\xc5\xbefiksuotas VI a. antroje pus\xc4\x97je veikale Strat\xc4\x93gikon (\xc5\xa1is karo \xc5\xbeinynas priskiriamas Bizantijos imperatoriui Maurikijui, vald\xc5\xbeiusiam 582\xe2\x80\x93602\xc2\xa0m.). Istorikas Warren Treadgold teig\xc4\x97, kad \xc5\xa1is laipsnis ir atitinkami kariniai junginiai jau egzistavo imperatoriaus Zenono, vald\xc5\xbeiusio 474\xe2\x80\x93499\xc2\xa0m., laikais. Strat\xc4\x93gikon laikais lauko armij\xc4\x85 (kuria vadovaudavo strategas) paprastai sudarydavo trys merai (kiekviename po 5-7 t\xc5\xabkstan\xc4\x8dius kari\xc5\xb3). Kiekvien\xc4\x85 mer\xc4\x85 sudarydavo kelios moiros, kurioms vadovaudavo duksai (doux) ir kurias sudarydavo keletas tagm\xc5\xb3 ar band\xc5\xb3.._NEWLINE_\xc5\xa0is skirstymas i\xc5\xa1liko ir v\xc4\x97lyvosios Bizantijos armijoje, nors jau VIII a. terminas merarch\xc4\x93s imtas vartoti re\xc4\x8diau, vietoj vis da\xc5\xbeniau vartotas turmarchas (gr. \xcf\x84\xce\xbf\xcf\x85\xcf\x81\xce\xbc\xce\xac\xcf\x81\xcf\x87\xce\xb7\xcf\x82). Merus tiek specialiojoje, tiek bendrin\xc4\x97je kalboje vis da\xc5\xbeniau imta vadinti turmomis (lot. turma 'spie\xc4\x8dius'). Termin\xc5\xb3 \xce\xbc\xce\xad\xcf\x81\xce\xbf\xcf\x82 ir turma tapatum\xc4\x85 paliudija ir imperatoriaus Leono VI I\xc5\xa1min\xc4\x8diaus, vald\xc5\xbeiusio 886\xe2\x80\x93912\xc2\xa0m., veikalas \xe2\x80\x9eTaktika\xe2\x80\x9c._NEWLINE_Turmos tuo metu buvo stamb\xc5\xabs teritoriniai vienetai ir provincij\xc5\xb3 armijos korpus\xc5\xb3 tem\xc5\xb3 (gr. \xce\x98\xce\xad\xce\xbc\xce\xb1, thema) taktiniai daliniai. Kiekvien\xc4\x85 tem\xc4\x85, vadovaujam\xc4\x85 stratego, paprastai sudarydavo trys turmos, o \xc5\xa1ias savo ruo\xc5\xbetu sudarydavo drungai (senesni\xc5\xb3j\xc5\xb3 moir\xc5\xb3 analogai), o pastaruosius\xc2\xa0\xe2\x80\x93 bandos. Skirtingose temose band\xc5\xb3 dyd\xc5\xbeiai buvo skirtingi, skyr\xc4\x97si ir band\xc5\xb3 skai\xc4\x8dius meruose. Tod\xc4\x97l ir kari\xc5\xb3 skai\xc4\x8dius meruose/turmose svyravo nuo 1000 iki 5000._NEWLINE__NEWLINE_Kartais (pvz., Filot\xc4\x97jaus \xe2\x80\x9eKletorologione\xe2\x80\x9c) merarchus (merarch\xc4\x93s, kartais ra\xc5\xa1yta meriarch\xc4\x93s (gr. \xce\xbc\xce\xb5\xcf\x81\xce\xb9\xce\xac\xcf\x81\xcf\x87\xce\xb7\xcf\x82)) skyr\xc4\x97 nuo kit\xc5\xb3 turmarch\xc5\xb3. Mokslininkas John B. Bury i\xc5\xa1k\xc4\x97l\xc4\x97 mint\xc4\xaf, kad IX\xe2\x80\x93X a. merarchas buvo ypatinga pareigyb\xc4\x97, kad merarchai buvo turmarchai, priskirti tem\xc5\xb3 strategams kaip adjutantai ir pad\xc4\x97j\xc4\x97jai, netur\xc4\x97j\xc4\x99 j\xc5\xb3 vadovaujamos teritorijos. Tuo jie skyr\xc4\x97si nuo likusi\xc5\xb3 dviej\xc5\xb3 \xe2\x80\x9ereguliari\xc5\xb3j\xc5\xb3\xe2\x80\x9c turmarch\xc5\xb3, kurie vadovavo savo turmoms._NEWLINE__NEWLINE_Atradus Knoso merarcho antspaud\xc4\x85 paai\xc5\xa1k\xc4\x97jo, kad jie gal\xc4\x97jo tur\xc4\x97ti priskirtas teritorijas, tod\xc4\x97l Aleksandras Ka\xc5\xbedanas savo knygoje \xe2\x80\x9eOxford Dictionary of Byzantium\xe2\x80\x9c atmet\xc4\x97 Bury hipotez\xc4\x99. Karo istorikas D\xc5\xbeonas heldonas (John Haldon) knygoje \xe2\x80\x9eThree Treatises on Imperial Military Expeditions\xe2\x80\x9c prakti\xc5\xa1kai palaik\xc4\x97 Bury, min\xc4\x97damas merarchus kaip vadus turm\xc5\xb3, kuriose buvo tem\xc5\xb3 \xc5\xa1tabai. Pagal Heldon\xc4\x85 tai paai\xc5\xa1kino fakti\xc5\xa1kai \xc5\xbeemesn\xc4\xaf merarch\xc5\xb3 rang\xc4\x85 lyginant su likusiais turmarchais, kadangi merarchai buvo ne savaranki\xc5\xa1ki vadai, o strateg\xc5\xb3 \xc5\xa1tab\xc5\xb3 nariai.\n_START_SECTION_\nMerarchai dabartin\xc4\x97je Graikijoje\n_START_PARAGRAPH_\nTerminas merarchas vartojamas dabartin\xc4\x97je Graikijos armijoje. Merarchas (gr. merarchos, \xce\xbc\xce\xad\xcf\x81\xce\xb1\xcf\x81\xcf\x87\xce\xbf\xcf\x82) yra divizijos vado pareigos, nepriklausomai nuo jo turimo karinio laipsnio. Atitinkamai divizija vadinama gr. \xce\xbc\xce\xb5\xcf\x81\xce\xb1\xcf\x81\xcf\x87\xce\xaf\xce\xb1)."